NARIADENIE KOMISIE (ES) č. 1046/2007
z 11. septembra 2007,
ktorým sa mení a dopĺňa nariadenie (ES) č. 712/2007, pokiaľ ide o množstvá určené na stálu verejnú súťaž pre ďalší predaj obilnín v držbe intervenčných agentúr členských štátov na trhu Spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1784/2003 z 29. septembra 2003 o spoločnej organizácii trhu s obilninami (1), a najmä na jeho článok 6,
keďže:
(1)
Nariadením Komisie (ES) č. 712/2007 (2) sa otvorili stále verejné súťaže pre ďalší predaj obilnín v držbe intervenčných agentúr členských štátov na trhu Spoločenstva. V prílohe I k danému nariadeniu sa predpokladá 29 244 ton pšenice obyčajnej v držbe maďarskej intervenčnej agentúry.
(2)
V rámci týždenného oznámenia podľa článku 11a nariadenia Komisie (ES) č. 824/2000 z 19. apríla 2000, ktoré stanovuje postupy pre preberanie obilnín intervenčnými agentúrami a stanovuje metódy analýzy pre určenie akosti obilnín (3), oznámili maďarské orgány straty vo výške 742 ton pšenice obyčajnej.
(3)
V nariadení Komisie (ES) č. 1539/2006 z 13. októbra 2006, ktorým sa prijíma plán prideľovania prostriedkov, ktoré sa v roku 2007 majú vyúčtovať členským štátom na dodávky potravín z intervenčných zásob v prospech najodkázanejších osôb v Spoločenstve (4), sa okrem iného určuje množstvo každého typu výrobkov, ktoré sa má prevziať zo zásob v držbe intervenčných agentúr. Medzi uvedenými množstvami sa v bode 10 prílohy III k nariadeniu (ES) č. 1539/2006 a v podobe povolených prevodov v rámci Spoločenstva uvádza 3 610 ton pšenice obyčajnej v držbe maďarských intervenčných agentúr určených pre Slovinsko. S cieľom zorganizovať celý prevod maďarské orgány potrebujú získať späť množstvo 1 000 ton pšenice obyčajnej, ktoré je v súčasnosti zahrnuté vo verejnej súťaži obsiahnutej v nariadení (ES) č. 712/2007.
(4)
Nariadenie (ES) č. 712/2007 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Príloha I k nariadeniu (ES) č. 712/2007 sa nahrádza textom v prílohe k tomuto nariadeniu.
Článok 2
Toto nariadenie nadobúda účinnosť dňom uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. septembra 2007